《李在山水行》
明代·鲁铎

高秋爽气生林末，山色朝来如黛泼。西风洗天无閒云，万里天心正开豁。

群峰尽处见平原，漠漠宽闲水上村。村西返照界斜影，千寻石壁当溪翻。

隔溪谁子爱林麓，直旁阴崖结茅屋。墙支乱石就回岩，门向清流只横木。

水禽获水飞仍低，小舟度晚苍波迷。行人趁渡半不及，夜来应借山家栖。

何物李在善模写，欲与造化混真假。安得此境置吾人，一时突兀千万厦。

沃壤连溪山复深，安居粒食生林林。眼前寒士皆大庇，杜陵千载同吾心。

作者简介：（1461—1527）明湖广景陵人，字振之。弘治十五年进士。授编修。闭门自守，不妄交人。正德时，累擢南京国子监祭酒，寻改北。教士务实学而不专章句。以病归。嘉靖初，交荐不起。卒谥文恪。有《莲北集》、《东厢集》。